KVBA-begroting; kniehalter regverdigheid in werksverhoudinge - Solidariteit WêreldSolidariteit Wêreld
Tuis › Nuuskantoor › KVBA-begroting; kniehalter regverdigheid in werksverhoudinge
KVBA-begroting; kniehalter regverdigheid in werksverhoudinge
Dit het onlangs onder die aandag van Solidariteit se Regsgilde gekom dat die KVBA gedurende Desember 2020 nie behoorlik sal funksioneer nie en klaarblyklik ook nie vir die eerste drie maande van 2021 normaalweg sal funksioneer nie.
Volgens die nasionale voorskrif, sal die KVBA nie in staat wees om werk aan deeltydse kommissarisse toe te ken vir die tydperk vanaf 1 Desember 2020 tot 31 Januarie 2021 nie. Daar word wel aangedui dat sake wat reeds by die KVBA geskeduleer is, voortgesit sal word, maar dat indien enige sake uitgestel sou word, om watter rede ook al, die KVBA nie in staat sal wees om dié werk in Desember of Januarie te behartig nie. Daar heers ook verdere kommer omdat die e-posse ook melding maak van Februarie en Maart 2021.
Die KVBA het ook reeds 'n agterstand in sake as gevolg van die nasionale inperking wat daartoe gelei het dat talle sake nie in die tydperk aangehoor kon word nie.
Hierdie nuus mag dalk op die oog af nie so erg klink nie, maar dit is veral kommerwekkend omdat dit 'n geweldige impak op werknemers het wat om hulp by die KVBA aanklop. Dit het veral 'n negatiewe uitwerking omdat duisende sake wat nie in die tydperk aangehoor kan word nie daartoe sal lei dat 'n ophoping en agterstand van sake die voorland sal wees wanneer sake wel hervat word.
Die KVBA gaan doodeenvoudig ook te min kommissarisse hê wat in staat sal wees om sake aan te hoor omdat die voltyds aangestelde kommissarisse nie die groot volumes sake kan hanteer nie. Die KVBA se bedryfsmodus was nog altyd om die dienste van kommissarisse wat deeltyds hul dienste aan die KVBA beskikbaar stel, te benut.
Volgens verslae uit verskillende oorde word daar bevestig dat die fondse wat vir 2020/2021 vir die KVBA begroot is en wat nie aan dispuutoplossing in die tydperk bestee is nie, herlei is na die reddingsplan om die reeds dooie SAL te red. Dit beteken dat die KVBA met meer as R40 miljoen sal moet inboet as gevolg van staatsbeheerde entiteite wat bygestaan moet word.
Die Solidariteit Regsgilde het hul kommer oor die berigte uitgespreek en genoem dat die verlies aan begroting veral nadelig in die volgende drie opsigte kan wees:
Eerstens kan dit 'n uittog van kundigheid teweegbring omrede voltydse kommissarisse kan begin ervaar dat die werksdruk te groot raak en dat hulle hulself nie effektiewelik kan kwyt van hulle taak nie.
Tweedens kan dit die deeltydse kommissarisse ook in 'n verknorsing plaas en tot gevolg hê dat hulle elders betrokke sal moet raak en dat hulle beskikbaarheid vir die KVBA verlore sal wees.
Derdens sal dit natuurlik drastiese gevolge vir werkgewers en werknemers inhou wat geen spoedige oplossing vir arbeidsaangeleenthede sal kan vind nie. Werknemersorganisasies en vakbonde wat hulle konstitusionele regte wil uitoefen om lede te verteenwoordig, sal dit nie kan doen nie en arbeidsregspesialiste sal sonder inkomste gelaat word.
In kort sal die totale administrasie van geregtigheid in die area van billike indiensneming gefrustreer word en miskien selfs tot stillstand kom.
"Die Solidariteit Regsgilde spreek hoop uit dat die staat kennis sal neem van die absolute belangrikheid van die funksie wat die KVBA en elke kommissaris (voltyds en deeltyds) verrig ten einde billike indiensneming te verseker, en dat die staat in die openbare belang sal optree deur meer voldoende finansiële middele tot die beskikking van die KVBA te stel," het Henru Kruger, Beroepsgilde Sektorhoof: Professioneel gesê.